Sigitas Juozas Katilius

**Sigitas Juozas Katilius** (g. 1931 m. gruodžio 1 d. Degučiuose, Marijampolės valsčius) – Lietuvos architektas.

## Biografija
Gimė 1931 m. gruodžio 1 d. Marijampolės valsč. Degučių kaime. (Gimtinės vietoje šiuo metu yra Marijampolės miesto Pašešupio parkas)

Mokėsi: 1938–1943 m. privačioje Vargdienių seserų pradinėje mokykloje. 1943–1950 m. mokėsi Rygiškių Jono (dabar J. Jablonskio) berniukų gimnazijoje, kurią baigė sidabro medaliu ir įstojo į Kauno Politechnikos Statybos fakultetą. 1956 m. baigė šio instituto architektūros specialybės visą 6 metų kursą ir apgynė diplominį darbą „Raudondvario plento ir Lampėdžių vasarvietės išplanavimo ir užstatymo projektas“. Suteikta inžinieriaus architekto kvalifikacija. Paskirtas dirbti į Miestų statybos projektavimo institutą Vilniuje.

## Profesinė veikla

* 1956–1957 m. Miestų statybos projektavimo instituto (MSPI) architektas.
* 1957–1958 m. MSPI vyresnysis architektas.
* 1958–1968 m. MSPI Panevėžio skyriaus viršininkas.
* 1968–1993 m. MSPI projektų vyriausiasis architektas (PVA).

* 1993–2009 m. UAB „Vilniaus Miestprojektas“ projektų vadovas.

## Kita veikla
Visus šešerius studijų metus buvo KPI (dabar KTU) liaudies dainų ir šokių ansamblio „Nemunas“ dalyvis - choristas. 1951 m. su ansambliu dalyvavo vyriausybiniame koncerte, SSRS Didžiojo teatro scenoje Maskvoje, kurio klausėsi ir J. Stalinas.

1974–1978 m. buvo Lietuvos architektų sąjungos valdybos atsakingasis sekretorius.

Bendradarbiavo su Lietuvos ir užsienio spauda bei televizija, buvo „Literatūros ir meno“ ir „Sporto“ neetatiniu korespondentu.

Turėjo jojimo sporto respublikinės kategorijos teisėjo kvalifikaciją ir teisėjavo varžybose. Keletą metų buvo Lietuvos jojimo sporto federacijos prezidiumo nariu, komisijos pirmininku.

Buvo kalnų sportinio turizmo entuziastas. Kartu su MSPI kalnų turistų grupe įvykdė kategorinius maršrutus Tian Šanio, Sajanų ir Kaukazo kalnuose.

## Projektai

* Kalnų parkas Vilniuje, 1957 m.
* Fontanas Katedros aikštėje Vilniuje (pagal laimėtą konkursinį projektą), 1958 m.
* Lazdynų gyvenamojo rajono Vilniuje projektavimo PVA. Projekto vyr.architektas ir statybos autorinės priežiūros grupės vadovas, parengė III mikrorajono užstatymo projektą, su archit. A. Bražinsku,1968-1974 m.
* Restoranas su naktiniu baru „Erfurtas“ Lazdynuose, su archit. J. Zinkevičiumi, 1972 m.
* Valakampių teritorijos (apie 800 ha) tvarkymo planas, 1975 m.
* Baltupių gyvenamasis rajonas Vilniuje, su archit. N. Chlomauskiene, 1976 m.
* Darbas TSRS-Suomija „Gamtinių sąlygų įtaka projektuojant gyvenamuosius rajonus“ (iš TSRS pusės sprendiniai paimti Baltupių teritorijos pagrindu) architektūrinės dalies PVA, 1978 m.
* Santariškių gyvenamasis rajonas Vilniuje, su archit. A. Bražinsku, 1978-1989 m.
* Gyvenamasis mikrorajonas Šiltnamių g. Vilniuje, su archit. K. Kurlyte, 1986–1994 m.
* Santariškių raj. šiaurinės dalies užstatymas, 1992–2003 m.
* Gyvenamasis kvartalas Miškinių g. Vilniuje, 1992 m.
* Kapinės su krematoriumu Žirnių g. Vilniuje, 2002 m.
* Džiaugsmo g. mažaaukštei statybai teritorijos planas (apie 80 ha), su archit. E. Uloziene, 2004 m.
* Teismų rūmai Laisvės pr. Vilniuje, projekto vadovas, 2005 m.

## Galerija

Vaizdas:Sigitas Juozas Katilius.jpg|Sigitas Juozas Katilius
Vaizdas:Katilius su žmona Violeta.jpg|Sigitas Juozas Katilius su žmona Violeta Halina Kersnauskaite-Katiliene
Vaizdas:Santariškių gyvenamasis rajonas ir daugiabučių kvartalas.jpg|Santariškių gyvenamojo rajono šiaurinės dalies užstatymas
Vaizdas:Kalnų parko Vilniuje genplanas.jpg|Kalnų parko Vilniuje genplanas
Vaizdas:Raudondvario plento ir Lampėdžių vasarvietės išplanavimo ir užstatymo projektas.jpg|Diplominio darbo pagrindinis brėžinys
Vaizdas:Leidimas į teatrą 1951.jpg|Leidimas baigiamojo koncerto dalyviui įeiti į Sovietų Sajungos Didįjį teatrą 1951 m. spalio 29, 30 ir 31 d.


## Išnašos